《念衰》
宋代·宋祁

岁月不待人，驱我向衰境。
朱颜日辞貌，缟鬓飒垂领。
意昏若坐日，欢坠似羸井。
病多兹及慵，志怯遂依静。
问我何功德，乃玷鸡翘省。
始愿常谬悠，薄霄图振景。
栈车值塞路，蹇蹇莫吾骋。
君恩盖如天，分虎向东郢。
沈忧诚万绪，通宵付耿耿。
失旦安暇鸣，值露徒能警。
私计狭且偷，荣路浩方永。
惟馀昧死章，将露乞身请。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。